Ka ga Phaka kgomo e ile ya wa fase ge ba leboga badimo ka go ba bušetša ngwana wa bona yo ba bego ba mo hlobogile, ba se sa nagana gore ba ka hlwa ba sa mmona. Ba hlalala le go feta ge ba bona a ba tletše le selwana sa mahlwana sa go ba tloša bodutu. Motse wa Bloodriver ka moka o ile wa kwa gore Mmagauta o tlile, ba bantši ba duma go mmona eupša a se tšwele ntle ka ge a be a gwametše. Ba bangwe ba tla ka gabo ba re ba tlile go mmona eupša a ganela ka ntlong. Ge ba sepetše a šale a gakalela mmagwe ka mantšu. "Mma, gabotse batho ba mo Bloodriver ba boditšwe ke mang gore ke gona ka mo gae" "Ba boditšwe ke rena ngwanaka." "Le ba boletšang Ga ke ba nyake mo go nna." "Na ke molato ge re ba boditše A ba thabe le rena ka gore o be o le lekgolwa, bjale o boile." "Ga ke rate. Ba se ke ba tla mo go nna.?